O crimă odioasă a avut loc în Gorj. Un bărbat și-a omorât mama în bătaie, apoi, încurajat de fiul său, a mărturisit oribila crimă în fața polițiștilor. Anchetatorii s-au deplasat la locuința acestora și au constatat răni multiple pe corpul neînsuflețit al femeii. Atenție, urmează detalii care pot afecta emoțional.
Oamenii legii anchetează o nouă crimă petrecută în județul Gorj. Un bărbat și-a omorât mama în bătaie, în casa din comuna Crasna, sat Aninișul din Vale. Agresiunile fizice care au condus la deces au avut loc în urmă cu câteva zile, în data de 18 mai 2024.
Bărbatul care a comis faptele și-a sunat fiul, pentru a se destăinui. Gorjeanul a fost îndrumat de fiul său să sune la poliție și să se predea. Bărbatul nu a stat pe gânduri și a mers în fața oamenilor legii, pentru a le mărturisi fapta odioasă. A fost reținut pentru 24 de ore. Oamenii legii s-au deplasat la casa din comuna Crasna, acolo unde au sesizat decesul femeii și urmele de pe corpul ei. Bărbatul de 56 de ani și-a recunoscut faptele în cursul zilei de marți, 21 mai 2024. Este cercetat de Parchetul de pe lângă Tribunalul Gorj pentru omor asupra unui membru de familie.
Oamenii legii au descoperit pe corpul femeii urme care ar fi fost produse de lovirea cu un corp dur. Au găsit echimoze și escoriații faciale, pe umăr și braț, în zona antebrațelor, a coatelor, mâinilor, a toracelui, genunchilor și gambelor.
„În fapt s-a reţinut că în ziua de 18.05.2024, suspectul E.V. a agresat fizic pe mama sa, în vârstă de 81 de ani, în locuinţa acesteia din comuna Crasna, sat Aninişul din Vale, judeţul Gorj, producându-i leziuni care au condus la decesul acesteia.
Din concluziile preliminare întocmite de Serviciul de Medicină Legală Gorj, rezultă că victima prezintă multiple echimoze şi escoriaţii faciale, umăr drept şi braţe, antebraţe, coate, mâini, torace anterior, coapsă stânga, ambii genunchi şi gambe, care s-au putut produce prin lovirea repetată cu corp dur, cădere şi compriare cu degetele şi pot data din 18.05.2024, iar cele faciale şi toracice pot să fie în legătură de cauzalitate cu decesul acesteia”, au transmis procurorii.
Sursă foto: Pixabay